[image: sigla_pmt_cmyk][image: Logo-RO-FULL-RGB]ROMÂNIA
JUDEŢUL TIMIŞ
MUNICIPIUL TIMIŞOARA
PRIMAR
CT2019 - 13069  / 27.05.2019


EXPUNERE DE MOTIVE  PRIVIND OPORTUNITATEA PROIECTULUI DE HOTĂRÂRE
privind constituirea dreptului de superficie cu titlu oneros asupra terenurilor aflate în domeniul privat al Municipiului Timișoara în favoarea proprietarilor de construcţii amplasate pe acestea

	Privitor la modalitatea prin care bunurile aflate în patrimoniul Municipiului Timișoara pot face obiectului constituirii unui drept de folosinţă, Legea administraţiei publice locale nr. 215/2001, republicată, cu modificările şi completările ulterioare, prin art. 124 stabileşte categoriile de persoane care pot beneficia de dreptul de folosinţă gratuită asupra bunurilor aflate în patrimoniul unei unităţi administrative, acestea fiind doar persoanele juridice fără scop lucrativ, care desfăşoară activitate de binefacere sau de utilitate publică ori serviciile publice.
	Instituirea dreptului de folosinţă asupra bunurilor aflate în domeniul privat al Municipiului Timișoara este reglementată exclusiv de Codul civil. Astfel, în conformitate cu prevederile art. 693 alin. (1) din Legea nr. 287/2009 privind Codul civil, "Superficia este dreptul de a avea sau de a edifica o construcţie pe terenul altuia, deasupra ori în subsolul acelui teren, asupra căruia superficiarul dobândeşte un drept de folosinţă".  La art. 697 alin. (1) din Codul civil se prevede faptul că " În cazul în care superficia s-a constituit cu titlu oneros, dacă părţile nu au prevăzut alte modalităţi de plată a prestaţiei de către superficiar, titularul dreptului de superficie datorează, sub formă de rate lunare, o sumă egală cu chiria stabilită pe piaţa liberă, ţinând seama de natura terenului, de destinaţia construcţiei în cazul în care aceasta există, de zona în care se află terenul, precum şi de orice alte criterii de determinare a contravalorii folosinţei".
	Legea administraţiei publice locale nr. 215/2001 statuează faptul că "Bunurile ce fac parte din domeniul privat sunt supuse dispoziţiilor de drept comun, dacă prin lege nu se prevede altfel" - art. 121 alin. (2).
	Având în vedere cele expuse, asupra terenurilor aflate în domeniul privat al Municipiului Timișoara pe care sunt edificate construcţii aflate în proprietatea unor persoane de drept privat sau public altele decât cele prevăzute la art. 124 din Legea nr. 215/2001 și ținând cont de măsurile dispuse prin decizii de Camera de Conturi Timiș cu privire la aceste aspecte de inventariere a patrimoniului public și privat al municipalității, precum și a drepturilor și creanțelor ce izvorăsc din folosirea acestuia de către terți, este imperios necesară instituirea unui drept de superficie cu titlu oneros, fapt ce va conduce atât la inventarierea patrimoniului municipalității, cât și la valorificarea acestuia în mod economicos, eficient și eficace.
	În temeiul prevederilor art.45 alin. (6) din Legea nr.215/2001, iniţiez proiectul de hotărâre privind constituirea dreptului de superficie cu titlu oneros asupra terenurilor aflate în domeniul privat al Municipiului Timișoara în favoarea proprietarilor de construcţii amplasate pe acestea.

RAPORT DE SPECIALITATE
privind constituirea dreptului de superficie cu titlu oneros asupra terenurilor aflate în domeniul privat al Municipiului Timișoara în favoarea proprietarilor de construcţii amplasate pe acestea

	În conformitate cu prevederile art. 693 alin. (1) din Legea nr. 287/2009 privind Codul civil, "Superficia este dreptul de a avea sau de a edifica o construcţie pe terenul altuia, deasupra ori în subsolul acelui teren, asupra căruia superficiarul dobândeşte un drept de folosinţă". La art. 697 alin. (1) din Codul civil se prevede faptul că "În cazul în care superficia s-a constituit cu titlu oneros, dacă părţile nu au prevăzut alte modalităţi de plată a prestaţiei de către superficiar, titularul dreptului de superficie datorează, sub formă de rate lunare, o sumă egală cu chiria stabilită pe piaţa liberă, ţinând seama de natura terenului, de destinaţia construcţiei în cazul în care aceasta există, de zona în care se află terenul, precum şi de orice alte criterii de determinare a contravalorii folosinţei".
	Prin art. 124 din Legea administraţiei publice locale nr. 215/2001, republicată, cu modificările si completările ulterioare, sunt stabilite categoriile de persoane care pot beneficia de dreptul de folosinţă gratuită asupra bunurilor aflate în patrimoniul unei unităţi administrative, acestea fiind doar persoanele juridice fără scop lucrativ, care desfăşoară activitate de binefacere sau de utilitate publică ori serviciile publice.
	Se impune a preciza si faptul că prevederile art. 107 alin. (1) din Legea nr. 1/2005, republicată, privind organizarea şi funcţionarea cooperaţiei potrivit cărora "Terenurile transmise în folosinţă pe durată nedeterminată şi fără plată în vederea realizării de construcţii pentru activitatea organizaţiilor cooperaţiei de consum şi meşteşugăreşti, precum şi a asociaţiilor cooperatiste, existente până la data intrării în vigoare a prezentei legi, care nu sunt revendicate şi pe care au fost realizate construcţii conform legii, îşi menţin acest regim juridic pe toată durata existenţei construcţiilor respective sau până la trecerea lor, cu plată, în proprietatea societăţii cooperative" sunt declarate neconstituţionale prin Decizia nr. 913/2009 a Curţii Constituţionale.
	Instituirea unei folosinţe cu titlu oneros asupra bunurilor aflate în patrimoniul Municipiului Timișoara este reglementată si prin art. 321 din OUG nr. 88/1997, cu modificările si completările ulterioare, privind privatizarea societăţilor comerciale, potrivit căruia "Terenurile clasificate ca aparţinând domeniului privat al statului ori al unităţilor administrativ-teritoriale, după caz, pot fi concesionate în condiţiile prevăzute mai sus, închiriate sau oferite societăţii comerciale spre a fi cumpărate".

	Având în vedere si prevederile art. 121 alin. (2) din Legea administraţiei publice locale nr. 215/2001 potrivit cărora "Bunurile ce fac parte din domeniul privat sunt supuse dispoziţiilor de drept comun, dacă prin lege nu se prevede altfel", considerăm că asupra terenurilor aflate în domeniul privat al Municipiului Timișoara pe care sunt edificate construcţii aflate în proprietatea unor persoane de drept privat sau public altele decât cele prevăzute la art. 124 din Legea nr. 215/2001 este imperios necesar instituirea unui drept de superficie cu titlu oneros.
	În concluzie, propunem spre analiza Comisiilor din cadrul Consiliului Local al Municipiului Timişoara proiectul privind constituirea dreptului de superficie cu titlu oneros asupra terenurilor aflate în domeniul privat al Municipiului Timișoara în favoarea proprietarilor de construcţii amplasate pe acestea.
	Având în vedere prevederile legale expuse în prezentul raport, apreciem că proiectul de hotărâre menţionat mai sus îndeplinește condițiile pentru a fi supus dezbaterii și aprobării în plenul consiliului local. 

